Deuterostomia
Store norske leksikon,Biologi,Vitenskapsgrener i biologien,Zoologi
Deuterostomia er en fellesbetegnelse på de rekkene av dyr hvor embryonalutviklingen foregår på den måten at den første åpningen i gastrulastadiet blir til anus, mens munnåpningen bryter igjennom i den motsatte enden.
Embryonalutvikling Hos de fleste dyrearter utvikler det befruktede egget seg gjennom flere delinger til en hul kule av celler, en såkalt blastula. Kulen blir til en gastrula som senere danner grunnlaget for en tarm, og åpner seg i begge ender. Den første åpningen kalles en blastopor. Hos deuterostome dyr blir den første åpningen i gastrula til anus, og den andre en munnåpning.Deuterostome dyr sees ofte i motsetning til protostome dyr (Protostomia). Hos protostome dyr blir den første åpningen til munnåpningen.Under den videre embryonalutviklingen dannes det en mesoderm hos de fleste protostome dyr og hos alle deuterostome dyr. Mesoderm spaltes av fra urtarmen og gir opphav til de fleste indre organer. Dyrerikets utvikling Under dyrerikets utvikling (se livets evolusjonshistorie) oppstod tidlig et viktig skille mellom dyr med radiær symmetri og dyr med tosidig (bilateral) symmetri. Til de radiære hører blant annet nesledyrene, som for eksempel omfatter maneter. De aller fleste dyr har tosidig symmetri, og de delte seg igjen i Protostomia og Deuterostomia.Blant rekkene av deuterostome dyr finnes både virvelløse dyr og ryggstrengdyr. De deuterostome rekkene representerer en overgang fra virvelløse dyr til virveldyr, som menneskene selv er en del av. Rekker av dyr innen Deuterostomia Deuterostomia omfatter følgende rekker: Echinodermata (pigghuder) Hemichordata (hemikordater), som deles i underrekkene Enteropneusta (krageormer) og Pterobranchia (fjærgjellehemikordater). Chordata (ryggstrengdyr), som deles i underrekkene:- Urochordata (kappedyr), – Cephalochordata (lansettfisker) – Vertebrata (virveldyr), som vi mennesker hører til Phorida Brachiopoda (armfotinger) Bryozoa (mosdyr) Les mer i Store norske leksikon Protostomia virvelløse dyr virveldyr Litteratur Hågvar, E. B. Det zoologiske mangfoldet. 3. utgave. 384 sider. Universitetsforlaget, Oslo. (2010) Lokki, J. (red.) Dyr i verdens natur. Virvelløse dyr (til norsk ved Lauritz Sømme). 309 sider. Bertmark Norge (2003).